次韵元素對雪十韵
作者：周紫芝
朝代：宋

paragraphs: 雲凍風仍急，天低雪未收。
山寒飛鳥絕，江晚一蓑幽。
曉樹梅初放，風簾絮自投。
孤鶱迷遠鶴，痴立看饑鷗。
櫪馬歸鞍速，韝鷹獵羽遒。
連城理睥睨，千騎冷貔貅。
何處回蘭棹，誰人擁釣裘。
閉門憐我病，得句付君搜。
上瑞書三白，登年在九秋。
何當明月夜，同作廣寒遊。